## Pravilnik o stalnim sudskim procjeniteljima

### NN 64/1998 (30.4.1998.), Pravilnik o stalnim sudskim procjeniteljima

# **MINISTARSTVO PRAVOSUĐA**

Na temelju članka 87. stavka 4. Zakona o sudovima ("Narodne novine"
br. 3/94, 100/96 i 131/97), ministar pravosuđa donosi

## **PRAVILNIK**

### **O STALNIM SUDSKIM PROCJENITELJIMA**

I. OPĆA ODREDBA

Članak 1.

Ovim se Pravilnikom propisuje način utvrđivanja uvjeta za obavljanje
poslova stalnih sudskih procjenitelja, njihova prava i dužnosti te visina
nagrade i naknade troškova za njihov rad.

II. UTVRĐIVANJE UVJETA ZA OBAVLJANJE
POSLOVA STALNOG SUDSKOG PROCJENITELJA

*1. Uvjeti*

Članak 2.

Uvjete za stalnog sudskog procjenitelja ispunjava osoba koja ima završenu
srednju stručnu školu, koja ima ili je imala dozvolu za obavljanje obrtničke
djelatnosti, ili se je bavila poljoprivredom odnosno šumarstvom.

Osoba iz stavka 1. ovoga članka može se imenovati za stalnog sudskog
procjenitelja odgovarajuće struke ako se u postupku utvrdi:

- da je državljanin Republike Hrvatske,

- da nije osuđen zbog kaznenog djela koje je zapreka za prijam u državnu
službu, dok traju pravne posljedice osude ili mu je izrečena zabrana bavljenja
zanimanjem u vrijeme kad traži imenovanje za sudskog procjenitelja,

- da je nakon završene srednje stručne škole radio najmanje 10 godina
na poslovima u struci za koju se školovao ili samostalno obavljao obrtničku
djelatnost, odnosno najmanje 10 godina samostalno vodio obiteljsko gospodarstvo
baveći se poljoprivredom odnosno šumarstvom.

*2. Pokretanje postupka*

Članak 3.

Postupak za imenovanje stalnog sudskog procjenitelja pokreće se nakon
podnošenja zahtjeva, koji se podnosi predsjedniku odgovarajućeg županijskog,
trgovačkog odnosno općinskog suda.

Zahtjevu se prilaže životopis, dokaz o ispunjavanju uvjeta za imenovanje,
potvrda nadležnog suda da nije pod istragom ili da se protiv njega ne vodi
kazneni postupak odnosno da nije osuđen za kazneno djelo koje čini zapreku
za prijam u državnu službu.

*3. Odluka o zahtjevu*

Članak 4.

Nakon provedenog postupka i prikupljenih dokaza predsjednik će odgovarajućeg
županijskog, trgovačkog odnosno općinskog suda odlučiti o zahtjevu.

O zahtjevu se odlučuje rješenjem.

Protiv rješenja kojim je zahtjev za imenovanje stalnim sudskim procjeniteljem
određene struke odbijen dopuštena je žalba Ministarstvu pravosuđa u roku
od 15 dana od dostave rješenja.

Žalba se neposredno predaje ili se šalje poštom predsjedniku županijskog,
trgovačkog odnosno općinskog suda koji je donio rješenje, u dva primjerka
s dva preslika rješenja.

*4. Prisega*

Članak 5.

Imenovani sudski procjenitelj daje prisegu pred predsjednikom suda koji
ga je imenovao za procjenitelja.

Sadržaj prisege glasi:

"Prisežem svojom čašću povjerene mi procjene obavljati savjesno i prema
svom najboljem znanju i svoje nalaze i mišljenja iznijeti točno i potpuno."

Stalni će sudski procjenitelj prisegu potpisati.

*5. Ponovno imenovanje*

Članak 6.

Stalni sudski procjenitelj nakon proteka vremena na koje je imenovan
za sudskog procjenitelja može biti ponovno imenovan na vrijeme od četiri
godine.

Zahtjev za ponovno imenovanje podnosi se najkasnije 30 dana prije isteka
roka na koji je imenovan.

Uz zahtjev za ponovno imenovanje mora se dostaviti dokaz da nije pod
istragom, da se ne vodi kazneni postupak ili da nije osuđen za kazneno
djelo koje čini zapreku za prijam u državnu službu, odnosno da je proteklo
10 ili više godina od izdržane ili oproštene kazne te nastupa zastare izvršenja
kazne.

Predsjednik će suda kad utvrdi da nema zapreka za imenovanje donijeti
rješenje o ponovnom imenovanju.

Ponovno imenovani stalni sudski procjenitelj ne daje prisegu.

*6. Razrješenje*

Članak 7.

Imenovanog sudskog procjenitelja razriješit će predsjednik odgovarajućeg
županijskog, trgovačkog odnosno općinskog suda:

- ako to sam zatraži,

- ako se utvrdi da nisu postojali odnosno da su prestali uvjeti na temelju
kojih je imenovan,

- ako je na temelju pravomoćne odluke nadležnog tijela proglašen nesposoban
za obavljanje djelatnosti ili struke za koju je imenovan,

- ako mu je na temelju pravomoćne sudske odluke oduzeta poslovna sposobnost,

- ako stalni sudski procjenitelj bude pravomoćno osuđen ili se protiv
njega provede kazneni postupak zbog kaznenog djela navedenog u članku 15.
Zakona o državnim službenicima i namještenicima i o plaćama nositelja pravosudnih
dužnosti ili nekog drugog kaznenog djela koje ga čini nedostojnim za obavljanje
poslova stalnog sudskog procjenitelja,

- ako nesavjesno ili neuredno obavlja povjerene mu poslove procjene,

- ako napusti područje suda koji ga je imenovao.

Protiv rješenja o razrješenju dopuštena je žalba Ministarstvu pravosuđa
u roku od 15 dana od dostave rješenja.

Žalba se neposredno predaje ili šalje poštom predsjedniku odgovarajućeg
županijskog, trgovačkog odnosno općinskog suda, u dva primjerka s dva preslika
rješenja.

Članak 8.

U postupku imenovanja i razrješenja stalnih sudskih procjenitelja primjenjuju
se odredbe Zakona o općem upravnom postupku.

*7. Popis procjenitelja*

Članak 9.

Postavljeni stalni sudski procjenitelji unose se u Popis stalnih sudskih
procjenitelja po pojedinim strukama prema obrascu broj 2 koji je tiskan
uz ovaj Pravilnik i čini njegov sastavni dio.

Popis stalnih sudskih procjenitelja koje imenuje predsjednik županijskog
suda sastavlja se u županijskom sudu i dostavlja svim općinskim sudovima
na području toga suda.

Popis stalnih sudskih procjenitelja koje imenuje predsjednik trgovačkog
suda sastavlja se u tom trgovačkom sudu.

Popis stalnih sudskih procjenitelja koje imenuje predsjednik općinskog
suda sastavlja se u tom općinskom sudu.

Članak 10.

Popisi se moraju voditi uredno i na vrijeme.

Ako stalni sudski procjenitelj umre, bude razriješen ili ako nije ponovno
imenovan, ti podaci unose se u odgovarajući Popis, a zatim se odgovarajući
odjeljci precrtaju kosom crtom olovkom crvene boje.

Članak 11.

Županijski, trgovački i općinski sudovi objavit će na oglasnoj ploči
obavijest o mogućnosti uvida stranaka u popis stalnih sudskih procjenitelja
u uredu predsjednika suda.

Članak 12.

Županijski, trgovački i općinski sudovi dužni su dostaviti Ministarstvu
pravosuđa svake godine najkasnije do 31. ožujka Popis stalnih sudskih procjenitelja
radi objavljivanja.

*8. Dužnosti*

Članak 13.

Stalni sudski procjenitelji dužni su obaviti procjenu na sudskom očevidu
ili u roku određenom odlukom kojom im je procjena povjerena. Ako procjenitelj
iz objektivnih razloga ne može obaviti procjenu na zakazanom očevidu ili
u zadanom mu roku, dužan je o tomu obavijestiti sud i navesti rok do kojeg
će obaviti procjenu.

Članak 14.

Predsjednici sudova koji su imenovali stalne sudske procjenitelje dužni
su pratiti njihov rad.

Rad procjenitelja dužni su pratiti i suci sudova čiji su predsjednici
imenovali procjenitelje, kao i dužnosnici drugih tijela koji sudjeluju
u sudskom postupku i o svojim zapažanjima obavještavati predsjednika suda
koji je imenovao sudskog procjenitelja.

Primjedbe na rad sudskih procjenitelja mogu podnijeti i stranke, odnosno
njihovi punomoćnici, te strukovne udruge. Primjedbe se podnose predsjedniku
suda koji je imenovao sudskog procjenitelja.

Članak 15.

Sudskom procjenitelju koji ne poštuje sud ili stranke, ne obavi procjenu
na zakazanom očevidu ili u zadanom mu roku i ne opravda zašto to nije učinio
ili iz drugih ozbiljnih razloga može se privremeno uskratiti procjena na
tom sudu, najmanje 3 mjeseca a najdulje godinu dana.

Privremenu će uskratu predsjednika suda koji je imenovao procjenitelja
naredbom proslijediti svim sucima suda u kojem je predsjednik kao i predsjednicima
općinskih sudova na svom području.

*9. Prava*

Članak 16.

Za obavljenu procjenu sudski procjenitelj ima pravo na nagradu. Nagradu
utvrđuje sud ovisno o vremenskom trajanju procjene.

Vrijednost jednog sata procjene je 70 kuna bruto.

Članak 17.

Nagrada za procjenu povjerenu pravnoj osobi pripada toj pravnoj osobi.

Članak 18.

Za rad pod otežanim uvjetima (noću od 22-06 sati, u iznimno nepovoljnim
vremenskim uvjetima, na otvorenom prostoru i sl.), te za rad u dane tjednog
odmora, državne blagdane ili neradnog dana iznos nagrade može se povećati
za 100%.

Odredbe stavka 1. ovoga članka primjenjuju se i na određivanje nagrade
stručnoj osobi kad u postupku daje traženo objašnjenje.

Članak 19.

Kad za pojedine vrste procjene koje obavljaju pravne osobe postoji cjenik
usluga, sud će odrediti nagradu za obavljenu procjenu prema tom cjeniku.

III. NAKNADE TROŠKOVA PROCJENITELJIMA

*1. Putni troškovi*

Članak 20.

Stalni sudski procjenitelj ima pravo na naknade troškova koje je imao
u svezi procjene.

Naknade obuhvaćaju:

- putne troškove,

- troškove za hranu (dnevnica),

- troškove za smještaj (noćenje) i

- naknadu za neostvarenu plaću odnosno zaradu.

Članak 21.

Procjenitelju koji je istog dana ili u više uzastopnih dana obavio procjenu
u više različitih predmeta pripada naknada u visini jednostrukog iznosa
putnih izdataka, dnevnice i neostvarene plaće odnosno neostvarene zarade.
Ta će se naknada podijeliti na sve predmete razmjerno vremenu provedenom
na procjeni u svakom pojedinom predmetu, a ako se to ne može, podijelit
će se na jednake dijelove.

Članak 22.

Naknade putnih troškova, troškova za hranu (dnevnica), troškova za smještaj
(noćenje) i za neostvarenu plaću odnosno zaradu određuje se na način propisan
za stalne sudske vještake.

Članak 23.

Osobama stalno zaposlenim u državnom tijelu, stručnoj ustanovi ili drugoj
pravnoj osobi pripada pravo na naknadu za neostvarenu plaću za vrijeme
odsustvovanja s rada zbog odazivanja na poziv u svojstvu procjenitelja.

Članak 24.

Osobama iz članka 23. ovoga Pravilnika naknadu za neostvarenu plaću
isplaćuje državno tijelo, stručna ustanova ili druga pravna osoba u kojem
su zaposleni.

Poslodavci iz stavka 1. ovoga članka imaju pravo na povrat isplaćene
naknade plaće od suda koji vodi postupak.

IV. ZAVRŠNA ODREDBA

Članak 25.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 700-01/95-01/120
Urbroj: 514-05-04-98-1
Zagreb, 15. travnja 1998.

Ministar
**Miroslav Šeparović**, v. r.

*Obrazac br. 1*
(297 x 210 mm)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
       (naziv i sjedište suda)

**POPIS STALNIH SUDSKIH PROCJENITELJA
ZA DJELATNOST - STRUKU \_\_\_\_\_\_\_\_\_\_\_\_**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Red          br. | Prezime i ime | .   Adresa i      broj        telefona | Zanimanje | Stručna           sprema | Struka | Broj i  datum  rješenja o      imenovanju | Broj i   datum   rješenja o       razrješenju | Primjedbe |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

Pravilnik, NN 64/1998-777
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)